Perd gered ná hy vir dood langs pad gelos word | Maroela Media
Perd gered ná hy vir dood langs pad gelos word
Deur Megan Gittins
Zulu soos hy langs die pad gevind is. (Foto: Facebook via @WetnoseARC)
ŉ Perd wat vir die dood langs ŉ grondpad oos van Pretoria gelos is, het nou hoop op ŉ nuwe lewe nadat hy deur diereliefhebbers van ŉ gewisse dood gered is.
ŉ Plaaslike inwoner van Cullinan het die tien jaar oue perd, nou gedoop Zulu, in die gras Dinsdag langs ŉ grondpad in die gebied aangetref. Oomblikke vantevore het dié inwoner gesien hoe iemand vir Zulu van ŉ sleepwa af trek, hom langs die pad los en wegjaag. Daar was volgens die inwoner nog ŉ perd agter op die sleepwa.
“Toe ons daar aangekom het, het dit gelyk asof Zulu dood is,” sê Veronica van Greunen, ŉ inspekteur van die Wetnose-dierereddingskuiling. Sy verduidelik dat Zulu gely het aan dehidrasie en algemene verwaarlosing. “Hy’t vlak asemgehaal en nie regtig gereageer nie, maar toe ons vir hom water gegee het, is dit asof hy ŉ tweede lewe gekry het,” verduidelik sy.
Zulu is dadelik na Wetnose se skuiling in Bronkhorstspruit geneem waar ŉ veearts onmiddellik begin het om hom te behandel. Ná ŉ goeie nagrus op ŉ sagte bed het Zulu egter steeds nie opgestaan of geëet nie.
Van Greunen verduidelik werknemers van Wetnose het ŉ spanpoging aangewend om hom op sy voete te kry en hom gemasseer om sy bloedsirkulasie te verbeter. Sy spiere was styf, so hy’t aanvanklik eers rondgewankel voordat hy sy voete gevind het, sê Van Greunen. Zulu wou dadelik ŉ draai loop en het sy dors verder geles met ŉ bietjie water.
Zulu by die Wetnose-dierereddingskuiling. (Foto: Facebook via @WetnoseARC)
Van Greunen sê Zulu het nog ŉ lang pad van herstel wat voorlê en is nog nie buite gevaar nie.
“Ons begin nou om sy wonde te behandel. Hy het ŉ oorinfeksie wat ons moet behandel en sy hoewe lyk baie sleg,” verduidelik sy. Om Zulu se sensitiewe hoewe te genees moet ŉ hoefsmid, ŉ persoon wat professioneel vir perdehoewe sorg, elke ses weke sy hoewe behandel.
Hoewel Zulu vandag op sy voete is, is hy steeds baie swak. “Sodra hy behoorlik kos inneem en gewig aansit, sal hy van sy krag terugkry,” sê Van Greunen.
“Ons het hoop – ons baklei vir hom.”
Die mense wat Zulu langs die pad gelos het, is egter nog nie gevind nie. Van Greunen het ŉ beroep op die publiek gedoen om enige inligting oor dié mense by Wetnose aan te meld sodat geregtigheid geskied. “Ons wil weet waar kom Zulu vandaan en waar die ander perd ook is. Die saak kan nie net daar gelos word nie,” sê Van Greunen.
Die span van Wetnose help Zulu om op sy voete te kom. (Foto: Facebook via @WetnoseARC)
Die span van Wetnose masseer Zulu om sy bloedsomloop te verbeter. (Foto: Facebook via @WetnoseARC)
Zulu drink vir die eerste keer ná sy redding ŉ slukkie water. (Foto: Facebook via @WetnoseARC)
Zulu ontmoet nuwe vriende by die Wetnose-dierereddingskuiling. (Foto: Facebook via @WetnoseARC)
Zulu kon kort nadat hy gevind is nie self regop staan nie. (Foto: Facebook via @WetnoseARC)
Landbouorganisasie wil ook myn naby Komatipoort teenstaan
Brandstofpryse dalk laer in Julie
My hart breek elke liewe keer as ek oor die perd lees , hoe doen iemand dit , hoekom nie net die perd self na wetnose gevat nie as hul hom nie wou he nie.Zulu ons bid vir jou dat jy weer gesond word en n baie beter lewe kan he vol liefde en bederf.
Wat ‘n klomp fantastiese mense wat vir Zulu gehelp het, ag dit maak my hart baie bly.
Hoe doen mens dit aan ‘n dier, was goed genoeg vir ‘n paar jaar nou word hy weggegooi. Sies vir die persoon wat dit gedoen het.
Suid Afrikaners gooi babas op ashope weg, hoekom sal hulle respek he vir n perd
My hartbreek met skaamte maar baie dankie julle !
Daar is etlike organisasies wat net soos Wetnose ongelooflike werk doen met die minimum hulpbronne. Diesulkes gee my nog moed vir hierdie droewige land. Ek doen `n beroep op ons lesers om hierdie instellings te ondersteun – op welke manier ook al. Wanneer jy jou maandelikse kruideniersware gaan koop byvoorbeeld – laai `n pak hondekos of iets dergliks in en gaan gee dit af. Dit SAL `n verskil maak. Dankie mense.